Asturies ye un corónimu, esto ye, el nome históricu d'una tierra. Asturies nun ye un xeitu de falar, de baillar o de comer. Caún que lo faiga como quiera. Asturies ye'l nome d'un territoriu mui bien desllendáu y afitáu polo menos dende l'añu 910 con Fruela II. Asturies ye una de les naciones y ún de los territorios históricos más antiguos d'Europa. Reivindicar los territorios asturianos anteriores al añu 910 ye posible, claro que sí, pero en Derechu había  que reivindicalos toos pa ser lexítimu y non sólo esos trés conceyos que cita. Asturies tien esactamente los mesmos derechos pa reivindicar Babia como Benavente, Viséu, Compostela, Toru, Braganza, Tui, Álaba o Cillórigu, esto ye, los territorios del Reinu d'Asturies anteriores al 910. Pero a partir d'esti añu surdieron otros reinos colos qu'incluso Asturies entró en conflictu y dende 910 surdieron otres supuestes nueves y pretendíes lexitimidaes territoriales que reduxeron a Asturies al territoriu ente los  ríos Eo y Miera y a la dixebra d'agües pal norte. El corónimu Asturies quedó reducíu a esa tierra nel 910 y depués lo que conocemos como Asturies ye eso. El nome d'Asturies y el territoriu asturianu siguió nomandose asina depués per sieglos prácticamente incamudable anque foi perdiendo terrén pel este por culpa de la so debilidá política a favor del reinu de Pamplona (Bizcaya, Álaba, Sopuerta, Valmaseda, Tresmiera) y llueu a favor de Castiella. Nel añu 910 lo que se conoz como Asturies queda desllendáu al  territoriu situáu al Oeste de la Ribeira d'Uviéu, la ribeira entera del ríu Eo, incluyendo Fonsagrada, Negueira (Burón), Suarna, Piquín y Conforto, que ya pertenecen dende 802 hasta 1954 al Obispáu d'Uviéu; pel sur la llende ta na divisoria d'agües pal norte incluyendo siempre a Sayambre y Valdeón, ya hacia l'este conózse como Asturies a tol territoriu hasta la Pamplona marítima, esto ye, hasta Guipuzcua. Llueu esti reinu de Pamplona, de vocación espansiva, entama una conquista hacia'l so occidente  quitándo-y territoriu a Asturies y algamando a fines del sieglu XI hasta'l riu Miera, aprovechando esta decadencia d'Asturies llueu de la derrota de la dinastía real asturiana de los Froilani. Asina ye cómo Asturies nel s. XI termina nel ríu Miera remaneciendo esa frontera per sieglos. Otra nueva entidá espansiva, esta vegada Castiella, tamién va querer una surtida marítima y anexionaráse los puertos de mar de l'antigua Autrigonia amás de Bizcaya y Álaba y les Asturies de Santiyana que primero les anexiona  eclesiásticamente y llueu civilmente pa Castiella, anque conservando siempre estes Asturies de Santiyana el so nome oficial y la so autonomía como merindá o provincia propia. El territoriu ente los ríos Eo y Miera siguió oficialmente nomándose siempre Asturies. Los territorios al otru llau del Miera tamién conocíense popularmente como Asturies de Tresmiera o de Laredu pues enantes de les conquistes pamplonesa y castiellana yeren tamién Asturies, pero oficiamente dexaron de nomase asina nel sieglu XI. Hai que  remembrar que tol territoriu ente los ríos Eo y Miera pertenez al Obispáu d'Uviéu hasta que por presiçon política inxustificada ya ilexítima, l'obispáu nuevu de Burgos quíta-y al más antigu d'Uviéu les Asturies de Santiyana. Hai que tener en cuenta que los obispaos fueron les bases sobre les que se construyeron llueu les actuales provincies hespañoles. Asturies sufrió pérdida alminsitrativa del so territoriu pero eso nun queir dicir qu'esi territoriu dexara por ello de ser Asturies nin de nomase como Asturies.  Toles naciones tan formaes por delles provincies alministratives (como Bretaña o Basconia) y ello nun quier dicir que nun esistan como una nación pues toes elles formen parte igualmente de la mesma nación. Anguañu la Nación Asturiana ta repartida ente cuatro entidaes alministratives hespañoles: Lugo, Uviéu, Lleón y Sanander. Pero Asturies nacionalmente ya históricamente són sólo dos provincies dende vieyo (Asturiarum, de Les Asturies). Cuando falamos por exempu d'un "Corpus Toponímicum Asturiarum" tamos  falando d'un llibru toponímicu de les Asturies, de les dos Asturies, la d'Uviéu y la de Santiyana, non d'un llibru de toponimia de la provincia d'Uviéu o del "Principáu d'Asturies". Dicir que la provincia d'Uviéu ye (Les) Asturies nun ye correcto, ye sólo una parte d'Asturies. Nel casu d'Asturies, dos somos una. Asturiae, In duo unum.